**Az MKIK kereskedelmi ügyletekhez szükséges nemzetközi okmányok felülhitelesítéséhez kötődő tevékenységében bekövetkezett változások**

Az Exportfejlesztési Koordinációs Főosztály az alábbiakban ad tájékoztatást az MKIK által a koronavírusra tekintettel hozott intézkedésekről a kereskedelmi ügyletekhez szükséges nemzetközi okmányok tekintetében.

Az MKIK honlapján a *Kereskedelmi okmányok hitelesítése* [menüpontban](https://mkik.hu/index.php/kulkereskedelmi-dokumentumok-hitelesitese) is megtalálható a tájékoztatásuk az okmányhitelesítés jelenlegi alakulásáról.

A Magyar Kereskedelmi és Iparkamara (MKIK) vezetőségének döntése értelmében, a koronavírus terjedésének visszaszorítása érdekében az MKIK okmányhitelesítési irodájában a személyes ügyfélfogadás – visszavonásig – szünetel.

Halaszthatatlan esetben előzetes egyeztetés után tudják biztosítani az MKIK-ra tartozó okmányok hitelesítését. Ilyen jellegű okmányhitelesítési kérés eddig még nem érkezett, de sürgősségtől függően, előzetes egyeztetés után, postán vagy személyesen tudná átadni az ügyfél a hitelesítendő iratot, és úgy is kaphatja vissza azt.

A vis maior igazolások kiállítására szintén érvényes, hogy a személyes ügyfélfogadás szünetel. Az ügy egyeztetése, kérelem beérkezése után lehetséges az igazolás kiadása. Ebben az esetben megoldható az eredeti igazolás beszkennelt változatának a megküldése e-mailen és/vagy postán.

Tekintettel arra, hogy az áruforgalom nem áll le, a területi kamarák szintén végzik az okmányhitelesítést területi kamaránként változó ügyfélfogadási renddel: rövidített nyitvatartással, vagy csak bizonyos napokon végzik az okmányhitelesítést, vagy otthonról végzik a feladatukat, és szükség esetén az ügyféllel történő egyeztetés után az irodában végzik a hitelesítést az adott területi kamara által hozott egyéb óvintézkedés betartásával.

Az ügyfelek az adott területi kamaránál a szokásos munkatársakkal, a szokásos e-mail vagy telefonos elérhetőségeken is tudnak egyeztetni az ügyintézésről. A területi kamaráktól kapott tájékoztatás szerint a területi kamarák e-mailen is tájékoztatták a vállalkozásokat az okmányhitelesítési ügyfélfogadás változásáról, illetve a honlapokon is elérhető erről tájékoztatás.

Az MKIK okmányhitelesítési irodavezetője folyamatosan tartja a kapcsolatot a területi kamarák okmányhitelesítő munkatársaival, és tájékoztatja őket a Külügyminisztériumból, más országok kamaráitól, valamint az International Chamber of Commerce-től érkező hasznos információkról. Emellett a területi kamarai munkatársak is tájékoztatják az MKIK-át az ügyfélfogadás és a forgalom alakulásáról, továbbá végzik az aktuálisan felmerülő ügyek intézését, feladatok megoldását e-mailen, illetve telefonon keresztül.

Amennyiben a későbbiekben a személyes kontaktus még további csökkentése szükséges, ahol lehet, az iratok e-mailen történő cseréje lehetséges (vagy postán, de ez hosszadalmasnak tűnik, nem biztos, hogy az áruszállítás számára ez az ügyintézési idő megfelelő).

A származási bizonyítványok kiadását a területi kamarák végzik. A származási kiadásról a területi kamarák honlapjain található részletes tájékoztatás, de az MKIK honlapján is elérhető ez a menüpont is: <https://mkik.hu/index.php/szarmazasi-bizonyitvany-hitelesitese>.

Az MKIK minden módon igyekszik kiszolgálni az ügyfeleket, a hitelesítési kérelmeket. Amíg a szerződéskötések és azok teljesítése nem áll le, az okmányhitelesítési tevékenységet nem lehet felfüggeszteni. Ugyanakkor csakúgy, mint más országokban, a munkatársak és ügyfelek egészsége érdekében fontos korlátozásokat, csökkentett üzemmódot alkalmazni.

Budapest, 2020. március 24.